Sağ olun, cənab Sədr. Hörmətli Milli Məclis üzvləri, müzakirəyə təqdim olunan layihə Dəvəçi rayonunun və Dəvəçi şəhərinin Şabran adlandırılmasını nəzərdə tutur. Şabran Şirvanşahlar dövlətinin ən qədim şəhərlərindən, onun mədəni, iqtisadi, inzibati mərkəzlərindən biri olub. Yazılı mənbələrdə bu şəhərin V əsrdə yarandığı qeyd olunub. Şəhərin adı qədim türk tayfası sabirlər ilə əlaqədardır. Sabirlər haqqında məlumatlar hələ II əsrdə yunan alimi Ptolemeyin əsərində qeyd olunub. III əsrdən etibarən bu türk tayfası Qafqaz və Ön Asiyaya hücumlar etmiş, IV əsrdə mövcud Qazax və Şəmkir rayonlarının ərazisində məskunlaşmışdır. Şəhər müxtəlif vaxtlarda “Sabiran”, “Şabiran”, “Saburan”, “Şaturan” adlarını daşımışdır. Şəhər səlcuqların, monqolların, osmanlıların işğalına məruz qalmışdır. XVIII əsrin başlanğıcında müşkürlü Hacı Davud və Qazıqumuxlu Surxay xanın dəstələri tərəfindən qarət edilib dağıdılmışdır.